**Vendim i kundërligjshëm për emërimin e UD Myftiut të Myftinisë së Tetovës**

Më datë 08.11.2023 Rijaseti dhe Reisul Ulemaja e BFI-së, duke vepruar në kundërshtim me kompetencat e tyre kushtetuese, marrin një vendim antikushtetues, të paligjshëm dhe të pavlefshëm nga i cili nuk rezulton asnjë efekt juridik, duke emëruar “të ashtuquajturin" UD Myfti të Myftinisë së BFI-së - Tetovë.

 Vendimi nr. 02-693, е datës 08.11..2023, për emërimin e UD Myftiut është në kundërshtim me nenin 30 paragrafi 1 pika 2 të Kushtetutës së BFI-së citoj: “Moslëshimi dhe tërheqja e Muraseles e detyron Myftininë që brenda tridhjetë ditëve të propozojë kandidatët të mundshëm për Myfti” Këtë të drejtë elementare kushtetuese të garantuar, askush nuk mund ta ngadalësojë e as ta kufizojë në organin themelor kushtetues të Bashkësisë Fetare Islame, në rastin konkret Myftinia e Tetovës, e cila përfaqësohet përmes anëtarëve të zgjedhur të Myftinisë, përveç kësaj, askush nuk mund Myftinisë së Tetovës tua imponojë një vendim të paligjshëm dhe të dhunshëm “të ashtuquajtur dhe i shpikur” UD Myfti, në kundërshtim me normativën dhe Kushtetutën e Bashkësisë Fetare Islame.

 I njëjti vendim i paligjshëm dhe i pavlefshëm bie ndesh edhe me nenin **29 paragrafi 1 pika 4 të Kushtetutës së BFI-së**, ku thuhet, citoj: “**Në Myftinitë ku nuk ka kuadër sipas kushteve të përcaktuara, caktohet koordinator**” në këtë drejtim, Myftinia e Tetovës ka kuadër të kënaqshëm profesional të diplomuar, të cilët i plotësojnë të gjitha kërkesat kushtetuese dhe ligjore për kandidat të mundshëm për Myfti.

Nga këtu i ashtuquajturi UD Myfti i cili është peng i Shaqir Fetait dhe i imponuar nga ana e tij, është i papranueshëm dhe nuk ka legjitimitet dhe kredibilitet të paraqitet në territorin e Myftinisë së Tetovës dhe çdo përfaqësim apo veprim nga ana e tij konsiderohet, manipulim, keqinterpretim të rrejshëm dhe fyerje ndaj vetë Myftinisë, hoxhallarëve dhe xhematit të Tetovës si dhe dhe ndaj tij shpallim kallëzim penal.

 **Paralajmërojmë** se Myftinia e Tetovës më 08.11.2023 njoftoi menjëherë Rijasetin dhe Reisul Ulemanë e BFI-së se mbajtja e mbledhjes së Rijasetit **pa thirrur Myftiun e Tetovës** si përfaqësuesin e vetëm legjitim të Myftinisë së Tetovës Myftiu Qani ef. Nesimi, e njëjta mbledhje e Rijasetit është e paligjshme dhe jolegjitime.

 Më 09.11.2023, në një mbledhje të Myftinisë u konstatua se emërimi i UD Myftiut ishte vendim i kundërligjshëm. Njëkohësisht refuzohet vendimi për shkarkimin e Prof. Dr. Qani ef. Nesimi dhe i njëjti mbetet Myftiu legjitim i Tetovës.

 Njëkohësisht më 09.11.2023 Mexhlisi i Myftinisë së Tetovës njëzëri miraton vendimin me të cilin kërkon që Prof. Dr. Qani ef. Nesimi të vazhdojë punën si Myfti i Tetovës, duke i bashkangjitur edhe vendimet e mëparshme të Myftinisë së Tetovës.

 Përkundër kërkesës së Myftinisë së Tetovës më 13.11.2023. drejtuar Rijasetit dhe Reisul Ulemasë të BFI-së për një takim për ta tejkaluar situatën komplekse dhe të tensionuar të krijuar si rezultat i aktiviteteve ilegale të Shaqir Fetait, fatkeqësisht nuk kemi gjetur mirëkuptim për takim dhe nga këtu Myftinia e Tetovës qëndron e vendosur dhe pa mëdyshje në vendimin e saj përfundimtar që vërteton se Myftiu legjitim i Myftinisë së Tetovës mbetet Prof. Dr. Qani ef. Nesimi.

 Myftinia e BFI-së- Tetovë, në mbledhjen e mbajtur më 05.12.2023, e bërë me kërkesë të anëtarëve të Myftinisë, edhe një herë njëzëri morën vendim përfundimtar dhe e shpallën kundërligjor dhe jolegjitim vendimin e Rijasetit dhe Reis Ulemasë me nr. 02-693, datë 08.11.2023, për emërimin e UD Myftiut, e cila është në kundërshtim me nenin 30 paragrafi 1 pika 1 të Kushtetutës së BFI-së dhe si i tillë ai vendim është i pavlefshëm dhe nuk sjell asnjë të drejtë ligjore. **Përcaktimi i Myftiut për Myftininë e Tetovës është e drejtë ekskluzivisht e garantuar kushtetuese e Myftinisë së Tetovës dhe në atë drejtim Myftinia e Tetovës ka qëndrimin e vet përfundimtar që është unanim: MYFTI I MYFTIINISË SË TETOVËS ËSHTË PROF. DR. QANI EF. NESIMI dhe ky vendim i caktuar unanim duhet patjetër të respektohet edhe nga Rijaseti dhe Reisul Ulemaja.**

**Bashkangjitur:**

 - Kopje e vendimit të Myftinisë së Tetovës, nr. 265/23 datë 08.11.2023

 - Kopje e vendimit të Rijasetit për emërimin e UD Myftiut, nr. 02-693 nga 08.11.2023

 - Kopje e vendimit të Myftinisë së Tetovë, nr. 266/23 datë 09.11.2023

 - Kopje e vendimit të Myftinisë së Tetovës, nr. 268/23 datë 13.11.2023

 - Kopje e vendimit të Myftinisë së Tetovës, nr. 278/23 datë 13.11.2023

 - Kopje e vendimit të Myftinisë së Tetovës, nr. 281/23 datë 17.11.2023

 - Kopje e vendimit të Myftinisë së Tetovës nr. 302/23 datë 05.12.2023

 - Kopje e vendimit të Myftinisë së Tetovës nr. 303/23 datë 05.12.2023

 **BFI-Myftinia e Tetovës**